CELEX: 52015PC0389
Language: mt
Date: 2015-08-21
Title: Proposta għal DEĊIŻJONI TAL-KUNSILL li tistabbilixxi l-pożizzjoni li għandha tadotta l-Unjoni waqt it-12-il Assemblea Ġenerali tal-OTIF fejn jidħlu ċertu emendi fil-Konvenzjoni dwar it-Trasport Internazzjonali bil-Ferrovija (il-COTIF) u fl-Appendiċijiet tagħha

IL-KUMMISSJONI EWROPEA
            Brussell, 21.8.2015
            COM(2015) 389 final
            2015/0180(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li għandha tadotta l-Unjoni waqt it-12-il Assemblea Ġenerali tal-OTIF fejn jidħlu ċertu emendi fil-Konvenzjoni dwar it-Trasport Internazzjonali bil-Ferrovija (il-COTIF) u fl-Appendiċijiet tagħha
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               •Ir-raġunijiet tal-proposta u l-għanijiet tagħha
            
            
               
                  Id-Deċiżjoni tal-Kunsill li qed tiġi proposta għanda l-għan li tistabbilixxi l-pożizzjoni tal-Unjoni Ewropea waqt it-12-il Assemblea Ġenerali tal-Organizzazzjoni Intergovernattiva għat-Trasport Internazzjonali bil-Ferrovija (l-OTIF) li se ssir fid-29 u t-30 ta' Settembru 2015 rigward ċertu emendi fil-Konvenzjoni dwar it-Trasport Internazzjonali bil-Ferrovija (il-COTIF) kif ukoll ċertu emendi fl-Appendiċi D (Regoli Uniformi għall-Kuntratti tal-Użu tal-Vetturi fit-Traffiku Ferrovjarju Internazzjonali – CUV), l-Appendiċi F (Regoli Uniformi li jirrigwardaw il-Validazzjoni ta' Standards Tekniċi u l-Adozzjoni ta' Preskrizzjonijiet Tekniċi Uniformi applikabbli għall-Materjal tal-Ferroviji bl-intenzjoni li jintużaw mit-Traffiku Internazzjonali – APTU) u fl-Appendiċi G (Regoli Uniformi li jirrigwardaw l-Ammissjoni Teknika ta' Materjal tal-Ferroviji użat fit-Traffiku Internazzjonali – ATMF), li se ssir deċiżjoni dwarhom fl-Assemblea Ġenerali.
               
            
            
               •Il-konsistenza mad-dispożizzjonijiet attwali ta' politika fil-qasam ta' politika
            
            
               
                  L-emendi proposti fil-COTIF u fl-Appendiċijiet tiegħu relatati mad-dritt tal-Unjoni għandhom l-għan espliċitu li jiċċaraw il-kamp ta’ applikazzjoni tal-Appendiċijiet F u G kif ukoll ir-rwoli tad-detentur u tal-entità responsabbli għall-manutenzjoni f’konformità mal-liġi tal-UE, b’mod partikolari d-Direttiva dwar is-Sikurezza Ferrovjarja
                     1
                  .
               
            
            
               •Il-konsistenza ma' politiki oħrajn tal-Unjoni
            
            
               
                  L-emendi proposti fil-COTIF u fl-Appendiċijiet tiegħu ma għandhom l-ebda rabta diretta ma’ politiki oħra tal-Unjoni.
               
            
            
               2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ
            
            
               •Il-bażi ġuridika
            
            
               
                  L-emendi fil-COTIF u fl-Appendiċijiet tiegħu li trid tiddiskuti l-Assemblea Ġenerali tal-OTIF għandhom x'jaqsmu ma' regoli komuni li japplikaw għat-trasport internazzjonali lejn jew mit-territorju tal-Unjoni, jew li jgħaddi mit-territorju tal-Unjoni. Id-Deċiżjoni tal-Kunsill proposta għandha l-għan li tistabbilixxi l-pożizzjoni li għandha tiġi adottata f’isem l-Unjoni f’korp imwaqqaf bi ftehim, meta dak il-korp jintalab biex jadotta atti li jkollhom effetti legali. Għalhekk, il-bażi ġuridika tad-Deċiżjoni tal-Kunsill proposta hija l-Artikolu 91 tat-TFUE, flimkien mal-Artikolu 218(9) tat-TFUE.
               
            
            
               •Is-sussidjarjetà (għal kompetenza mhux esklużiva) 
            
            
               
                  Il-Kummissjoni Ewropea tipproponi biss pożizzjoni tal-UE għall-emendi li għandhom rabta diretta mad-dritt tal-Unjoni, b’mod partikolari dwar is-sikurezza u l-interoperabbiltà ferrovjarja u għall-emendi editorjali li jaġġornaw id-denominazzjoni tal-Unjoni Ewropea f’konformità mat-Trattat ta’ Lisbona.
               
            
            
               •Il-proporzjonalità
            
            
               
                  L-emendi proposti fil-COTIF u fl-Appendiċijiet tiegħu jiċċaraw il-kamp ta’ applikazzjoni tal-Appendiċijiet F u G kif ukoll ir-rwoli tad-detentur u tal-entità responsabbli għall-manutenzjoni f’konformità mal-liġi tal-UE, b’mod partikolari d-Direttiva dwar is-Sikurezza Ferrovjarja. Il-pożizzjoni proposta tal-Unjoni tikkonforma għalkollox mal-pożizzjoni tal-Unjoni rappreżentata fil-25 sessjoni tal-Kumitat tar-Reviżjoni tal-OTIF bid-Deċiżjoni tal-Kunsill tal-24 ta’ Ġunju 2014 li tistabbilixxi l-pożizzjoni li għandha tiġi adottata f’isem l-Unjoni Ewropea f’dik is-sessjoni (2014/699/UE)
                     2
                  .
               
            
            
               •L-Għażla tal-istrument
            
            
               
                  Skont l-Artikolu 218(9) tat-TFUE, il-Kunsill għandu jadotta deċiżjoni fuq proposta tal-Kummissjoni jew tar-Rappreżentant Għoli tal-Unjoni għall-Affarijiet Barranin u l-Politika ta’ Sigurtà, biex jistabbilixxi l-pożizzjoni li għandha tieħu l-Unjoni f’korp li twaqqaf bi ftehim, meta dak il-korp jissejjaħ biex jadotta atti li jkollhom effetti legali.
               
            
            
               3.IR-RIŻULTATI TAL-EVALWAZZJONIJIET EX POST, IL-KONSULTAZZJONIJIET MAL-PARTIJIET KONĊERNATI U L-VALUTAZZJONIJIET TAL-IMPATT
            
            
               •L-evalwazzjonijiet ex-post / il-verifiki tal-adegwatezza tal-leġiżlazzjoni eżistenti
            
         
         
            
               Il-proposti għall-emendi fil-COTIF u fl-Appendiċijiet tiegħu ġew diskussi u vvutati waqt il-25 sessjoni tal-Kumitat tar-Reviżjoni tal-OTIF fil-25 u s-26 ta’ Ġunju 2014 jew, fejn tidħol ir-reviżjoni parzjali tal-Appendiċi B (Regoli Uniformi dwar il-Kuntratt tat-Trasport Internazzjonali ta’ Prodotti bil-Ferrovija — CIM), bi proċedura bil-miktub
                  3
               . Il-Kumitat tar-Reviżjoni adotta r-Rapport ta’ Spjegazzjoni Konsolidat bi proċedura bil-miktub
                  4
               . L-emendi fl-Appendiċi G (ATMF) u fl-Appendiċi D (CUV) ġew diskussi f'bosta laqgħat ta' gruppi ta' ħidma apposta fi ħdan l-Organizzazzjoni Intergovernattiva għat-Trasport Internazzjonali bil-Ferrovija (l-OTIF). Fil-laqgħat kollha ħadu sehem b'mod attiv il-Kummissjoni Ewropea, l-Aġenzija Ferrovjarja Ewropea (l-ERA) u għadd ta' Stati Membri. Fi gruppi ta’ ħidma speċifiċi fi ħdan l-OTIF, saru xi diskussjonijiet simili dwar l-Appendiċi B (CIM) u l-Appendiċi E (Regoli Uniformi dwar il-Kuntratt tal-Użu tal-Infrastruttura fit-Traffiku Ferrovjarju Internazzjonali — CUI) u fihom ħadu sehem il-Kummissjoni Ewropea u bosta Stati Membri iżda dawn ma wasslu għall-ebda proposti formali ta' emenda biex tadottaha t-12-il Assemblea Ġenerali. Barra minn hekk, il-Kummissjoni Ewropea organizzat grupp ta’ ħidma għall-Istati Membri tal-UE u għar-rappreżentanti tas-settur ferrovjarju li ddiskuta l-proposti għall-emendi li għamlu l-Istati Membri tal-UE u li ma kinux diskussi fil-25 sessjoni tal-Kumitat tar-Reviżjoni tal-OTIF.
            
            
               •Il-konsultazzjoni mal-partijiet konċernati
            
            
               
                  Ir-rappreżentanti tas-settur ferrovjarju bħall-Komunità tal-Kumpaniji tal-Infrastruttura u l-Ferroviji Ewropej (CER), il-Maniġers tal-Infrastruttura tal-Ferrovija Ewropea (EIM), il-Kumitat Internazzjonali tat-Trasport bil-Ferrovija (CIT), l-Unjoni Internazzjonali tal-Ferroviji (UIC), l-Assoċjazzjoni Ewropea tat-Trasport tal-Merkanzija Ferrovjarja (ERFA), l-Unjoni Internazzjonali tad-Detenturi tal-Vaguni (UIP) ipparteċipaw b’mod attiv fid-diskussjonijiet tal-laqgħat rilevanti msemmija hawn fuq.
               
            
            
               •Il-ġbir u l-użu tal-għarfien espert
            
            
               
                  Mhux applikabbli.
               
            
            
               •Il-valutazzjoni tal-impatt
            
            
               
                  L-emendi proposti fil-COTIF u fl-Appendiċijiet tiegħu li għandhom x'jaqsmu mad-dritt tal-Unjoni huma bbażati fuq il-leġiżlazzjoni eżistenti tal-Unjoni, għax din kienet mira espliċita tal-OTIF. Il-pożizzjoni li trid tadotta l-Unjoni tikkonforma għalkollox mal-pożizzjoni li adotta l-Kunsill għall-25 sessjoni tal-Kumitat tar-Reviżjoni tal-OTIF (id-Deċiżjoni tal-Kunsill 2014/699/UE). Din il-proposta ma kienet teħtieġ l-ebda valutazzjoni tal-impatt.
               
            
            
               •L-adegwatezza regolatorja u s-simplifikazzjoni
            
            
               
                  Mhux rilevanti.
               
            
            
               •Id-drittijiet fundamentali
            
            
               
                  Il-proposta ma għandha l-ebda konsegwenza fuq id-drittijiet fundamentali.
               
            
            
               4.L-IMPLIKAZZJONIJIET BAĠITARJI
            
            
               
                  Il-proposta ma għandha l-ebda implikazzjoni baġitarja.
               
            
            
               5.ELEMENTI OĦRAJN
            
            
               •Pjanijiet ta' implimentazzjoni u arranġamenti ta' monitoraġġ, evalwazzjoni u rappurtar
            
            
               
                  L-emendi adottati se jidħlu fis-seħħ skont id-dispożizzjonijiet rilevanti tal-COTIF. Ma hemm bżonn l-ebda arranġament ta' monitoraġġ, evalwazzjoni u rappurtar f'isem l-Unjoni Ewropea.
               
            
            
               •Dokumenti spjegatorji (għad-direttivi)
            
            
               
                  Mhux rilevanti.
               
            
            
               •Spjegazzjoni dettaljata tad-dispożizzjonijiet speċifiċi tal-proposta
            
            
               L-Unjoni ngħaqdet mal-COTIF f’Lulju tal-2011 bid-Deċiżjoni tal-Kunsill 2013/103/UE
                  5
               . Il-COTIF hu ftehim imħallat li għalih l-Unjoni u l-Istati Membri kollha huma partijiet kontraenti. L-Anness III tad-Deċiżjoni jistabbilixxi l-arranġamenti interni għall-Kunsill, l-Istati Membri u l-Kummissjoni fi proċedimenti skont l-OTIF. Fi kwistjonijiet ta’ kompetenza esklużiva tal-UE, l-UE tivvota bl-għadd tal-voti tal-Istati Membri kollha li huma assoċjati mal-COTIF. Hemm 26 Stat Membru tal-UE li huma wkoll Stati Membri tal-COTIF. Iżda wieħed mill-Istati Membri tal-UE ma rratifikax il-COTIF tal-1999 filwaqt li tliet Stati Membri tal-UE ma rtirawx id-dikjarazzjonijiet tagħhom dwar in-nuqqas ta' applikazzjoni tal-Appendiċijiet E (CUI), F (APTU) u G (ATMF) li kienu saru meta dawn l-Appendiċijiet kienu għadhom inkompatibbli mal-liġi tal-UE. Minħabba f'hekk, dawn l-Istati Membri tal-UE ma jistgħux jivvutaw dwar emendi li għandhom x'jaqsmu ma' dispożizzjonijiet li huma ma japplikawhomx. Fl-OTIF hemm 44 Stat Membru attiv (ġiet sospiża s-sħubija ta’ żewġ Stati li mhumiex Membri tal-UE sakemm jitreġġa' lura t-traffiku internazzjonali tal-ferrovija filwaqt li żewġ Stati li mhumiex Membri tal-UE tilfu d-drittijiet tal-vot tagħhom f’konformità mad-dispożizzjonijiet tal-COTIF).
            
         
         
            
               Skont l-Artikolu 34 tat-Titolu VI tal-COTIF, il-modifiki fil-Konvenzjoni nnifisha li ddeċidiet dwarhom l-Assemblea Ġenerali għandhom jidħlu fis-seħħ għall-Partijiet Kontraenti kollha wara tnax-il xahar mill-approvazzjoni tagħhom minn żewġ terzi tal-Istati Membri għajr għal dawk li qabel id-dħul fis-seħħ ikunu għamlu dikjarazzjoni li mhumiex qed japprovaw dawn il-modifiki. Il-modifiki fl-Appendiċijiet għall-Konvenzjoni li ddeċidiet dwarhom l-Assemblea Ġenerali għandhom jidħlu fis-seħħ għall-Istati Membri kollha wara tnax-il xahar mill-approvazzjoni tagħhom minn nofs l-Istati Membri li ma jkunu għamlu l-ebda dikjarazzjoni dwar in-nuqqas ta’ applikazzjoni tal-Appendiċijiet rilevanti fl-intier tagħhom, għajr għal dawk li qabel id-dħul fis-seħħ ikunu għamlu dikjarazzjoni li mhumiex qed japprovaw dawn il-modifiki.
            
            
               Waqt l-adozzjoni ta’ modifika, l-Assemblea Ġenerali tista’ tagħmilha ċara li Stat Membru li jkun iddikjara n-nuqqas ta' approvazzjoni tiegħu u ma jkunx approva l-modifika fi żmien tmintax-il xahar minn meta din tidħol fis-seħħ, malli jiskadi dan il-perjodu, dan l-Istat ma jibqax Membru tal-OTIF.
            
            
               Meta d-deċiżjonijiet tal-Assemblea Ġenerali jkollhom x'jaqsmu mal-Appendiċijiet tal-Konvenzjoni, għandha tiġi sospiża l-applikazzjoni tal-Appendiċi kkonċernata fl-intier tagħha u meta jidħlu fis-seħħ id-deċiżjonijiet, għat-traffiku mal-Istati Membri u bejn l-Istati Membri li jkunu ddikjaraw nuqqas ta’ approvazzjoni tagħhom mal-modifiki tagħha.
            
            
               Minn meta jidħlu fis-seħħ il-modifiki fil-Konvenzjoni jew fl-Appendiċi tagħha, dawn isiru vinkolanti għall-Unjoni u għall-Istati Membri tagħha, u jsiru parti integrali mill-acquis tal-Unjoni.
            
            
               Skont l-Artikolu 38 tat-Titolu VII tal-COTIF, l-Unjoni Ewropea bħala organizzazzjoni reġjonali li ngħaqdet mal-COTIF, tista' teżerċita d-drittijiet li għandhom il-membri tagħha bis-saħħa tal-Konvenzjoni sa fejn dawn ikunu jkopru kwistjonijiet li hija kompetenti fihom. 
            
            
               L-Anness tal-proposta tad-Deċiżjoni tal-Kunsill jipprovdi lista dettaljata tal-emendi previsti, u jispeċifika liema minnhom tista' taċċetta l-Unjoni kif ippreżentati mis-Segretarju Ġenerali waqt it-12-il Assemblea Ġenerali. Xi emendi previsti, b'mod partikolari dawk fl-Artikoli 12 u 20 tal-COTIF kif ukoll l-emendi fl-Appendiċijiet D, F, u G huma relatati mal-liġi tal-Unjoni dwar is-sikurezza u l-interoperabbiltà ferrovjarja, jitqiesu adegwati biex it-trasport internazzjonali bil-ferrovija jkun sikur u affidabbli, meta jitqies ukoll il-progress teknoloġiku, u għalhekk jistgħu jiġu appoġġati. Emendi editorjali bħal dik fl-Artikolu 3 tal-COTIF jaġġornaw id-denominazzjoni tal-Unjoni Ewropea f'konformità mat-Trattat ta' Lisbona (fil-25 Sessjoni tal-Kumitat tar-Reviżjoni ġew adottati emendi simili għad-dispożizzjonijiet li jaqgħu fil-kompetenza ta' dak il-korp.) Għal xi emendi oħra, l-aktar dawk dwar l-arranġamenti finanzjarji u l-finanzjament tal-OTIF, ma ġiet proposta l-ebda pożizzjoni tal-UE.
            
            
               2015/0180 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               li tistabbilixxi l-pożizzjoni li għandha tadotta l-Unjoni waqt it-12-il Assemblea Ġenerali tal-OTIF fejn jidħlu ċertu emendi fil-Konvenzjoni dwar it-Trasport Internazzjonali bil-Ferrovija (il-COTIF) u fl-Appendiċijiet tagħha
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91 flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
               Billi:
            
            
               (1)L-Unjoni ngħaqdet mal-Konvenzjoni dwar it-Trasport Internazzjonali bil-Ferrovija tad-9 ta' Mejju 1980 kif emendata bil-Protokoll ta' Vilnius tat-3 ta’ Ġunju 1999 (minn issa ’l quddiem "il-Konvenzjoni COTIF"), bis-saħħa tad-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija (l-OTIF) dwar l-adeżjoni tal-Unjoni Ewropea mal-Konvenzjoni msemmija
                  6
               .
            
            
               (2)L-Istati Membri kollha, għajr Ċipru u Malta, huma partijiet kontraenti għall-Konvenzjoni COTIF u japplikawha.
            
            
               (3)It-12-il Assemblea Ġenerali, stabbilita skont l-Artikolu 13§1(a) tal-Konvenzjoni COTIF, se ssir bejn id-29 u t-30 ta' Settembru 2015 u matulha se jiġu deċiżi ċertu emendi fil-Konvenzjoni COTIF u fl-Appendiċijiet tagħha: fl-Appendiċi D (Regoli Uniformi għall-Kuntratti tal-Użu tal-Vetturi fit-Traffiku Ferrovjarju Internazzjonali – CUV), fl-Appendiċi F (Regoli Uniformi li jirrigwardaw il-Validazzjoni ta' Standards Tekniċi u l-Adozzjoni ta' Preskrizzjonijiet Tekniċi Uniformi Applikati għall-Materjal tal-Ferroviji bl-intenzjoni li jintużaw mit-Traffiku Internazzjonali – APTU) u fl-Appendiċi G (Regoli Uniformi li jirrigwardaw l-Ammissjoni Teknika ta' Materjal tal-Ferroviji użat fit-Traffiku Internazzjonali – ATMF).
            
            
               (4)Il-pożizzjoni tal-Unjoni dwar il-punti miżmuma għal dan il-għan trid tiġi adottata skont l-Artikolu 218(9) tat-TFUE peress li d-deċiżjonijiet dwar dawn l-emendi li jridu jittieħdu waqt l-Assemblea Ġenerali huma atti b'effett legali u s-suġġett tagħhom huwa fil-kompetenza tal-Unjoni.
            
            
               (5)L-emendi fil-Konvenzjoni COTIF għandhom l-għan li: (a) jaġġornaw il-kompiti tal-Kumitat tal-Esperti Tekniċi u jaslu għal definizzjoni ta' "detentur" bi qbil mal-liġi tal-UE, u (b) jibdlu ċertu regoli dwar il-finanzjament tal-OTIF, l-awditjar u r-rappurtar tagħha, u jagħmlu xi bidliet amministrattivi żgħar.
            
            
               (6)L-emendi fl-Appendiċi D (CUV) li ppreżenta s-Segretarju Ġenerali tal-OTIF għandhom l-għan li jiċċaraw ir-rwoli tad-detentur u tal-entità responsabbli għall-manutenzjoni fil-kuntratti tal-użu tal-vetturi fit-traffiku internazzjonali bil-ferrovija.
            
         
         
            
               (7)L-emendi fl-Appendiċi G (ATMF) u fl-Appendiċi F (APTU) għandhom l-għan li jiċċaraw il-kamp ta’ applikazzjoni tagħhom bit-tneħħija tar-referenza għal "materjal ferrovjarju ieħor".
            
            
               (8)Dawn l-emendi msemmija hawn fuq huma fil-kompetenza tal-Unjoni u jaqblu mal-liġi u mal-għanijet strateġiċi tal-Unjoni Ewropea, u għalhekk l-Unjoni għandha tappoġġahom.
            
            
               (9)Għaldaqstant għandha tiġi adottata l-pożizzjoni tal-Unjoni mehmuża ma' din id-Deċiżjoni. Il-pożizzjoni tal-Unjoni għandha tiġi rrappreżentata fl-Assemblea Ġenerali.
            
            
               ADOTTA DIN ID-DEĊIŻJONI: 
            
            
               Artikolu 1
            
            
               1.
                     Il-pożizzjoni li għandha tieħu l-Unjoni Ewropea waqt it-12-il sessjoni tal-Assemblea Ġenerali fil-kuntest tal-Konvenzjoni dwar it-Trasport Internazzjonali bil-Ferrovija għandha tkun skont l-Anness ta' din id-Deċiżjoni.
            
            
               2.
                     Ir-rappreżentanti tal-Unjoni fl-Assemblea Ġenerali jistgħu jaqblu ma' xi tibdiliet żgħar fid-dokumenti msemmija fl-Anness ta’ din id-Deċiżjoni mingħajr Deċiżjoni ulterjuri tal-Kunsill.
            
            
               Artikolu 2
            
            
               Id-deċiżjonijiet li trid tadotta l-Assemblea Ġenerali għandhom jiġu ppubblikati f’Il-Ġurnal Uffiċjali tal-Unjoni Ewropea, filwaqt li jissemma meta jidħlu fis-seħħ.
            
            
               Artikolu 3
            
            
               Din id-Deċiżjoni tidħol fis-seħħ fil-jum tal-adozzjoni tagħha.
            
            
               Artikolu 4
            
            
               Din id-Deċiżjoni hija indirizzata lill-Kummissjoni u lill-Istati Membri.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Id-Direttiva 2004/49/KE tal-Parlament Ewropew u tal-Kunsill tad-29 ta' April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzi tal-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità tal-infrastruttura tal-linji tal-ferrovija u l-intaxxar tal-piżijiet għall-użu tal-infrastruttura tal-linji tal-ferrovija u ċ-ċertifikazzjoni tas-sigurtà (Id-Direttiva tas-Sikurezza Ferrovjarja), ĠU L 164/44, 30.4.2004 kif emendata l-aħħar bid-Direttiva 2008/110/KE tal-Parlament Ewropew u tal-Kunsill, ĠU L 345/62 23.12.2008. 
               
               
                  
                     (2)
                  Id-Deċiżjoni tal-Kunsill tal-24 ta' Ġunju 2014 li tistabbilixxi l-pożizzjoni li għandha tiġi adottata mill-Unjoni waqt il-25 seduta tal-Kumitat tar-Reviżjoni tal-OTIF dwar ċerti emendi fil-Konvenzjoni dwar it-Trasport Internazzjonali bil-Ferrovija (COTIF) u fl-Appendiċijiet tiegħu, ĠU L 293/26, 9.10.2014.
               
               
                  
                     (3)
                  Ċirkulari tal-Kumitat tar-Reviżjoni tal-OTIF A 55-25/505.2015 tat-23.04.2015.
               
               
                  
                     (4)
                  Ċirkulari tal-Kumitat tar-Reviżjoni tal-OTIF A 55-25/504.2015 tat-23.04.2015.
               
               
                  
                     (5)
                  Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999, ĠU L 51/1, 23.2.2013.
               
               
                  
                     (6)
                  ĠU L 51, 23.2.2013, p. 1.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 21.8.2015
            COM(2015) 389 final
            ANNESS
            […]
            tad-
            Deċiżjoni tal-Kunsill
            li tistabbilixxi l-pożizzjoni li għandha tadotta l-Unjoni waqt it-12-il Assemblea Ġenerali tal-OTIF fejn jidħlu ċertu emendi fil-Konvenzjoni dwar it-Trasport Internazzjonali bil-Ferrovija (il-COTIF) u fl-Appendiċijiet tagħha
            
               
         
         
            
               ANNESS
            
            
               […]
            
            
               tad-
            
            
               Deċiżjoni tal-Kunsill
            
            
               li tistabbilixxi l-pożizzjoni li għandha tadotta l-Unjoni waqt it-12-il Assemblea Ġenerali tal-OTIF fejn jidħlu ċertu emendi fil-Konvenzjoni dwar it-Trasport Internazzjonali bil-Ferrovija (il-COTIF) u fl-Appendiċijiet tagħha
            
            
               1.Introduzzjoni
            
            
               Fid-29 u t-30 ta’ Settembru 2015, is-Segretarju Ġenerali tal-Organizzazzjoni Intergovernattiva għat-Trasport Internazzjonali bil-Ferrovija (l-OTIF) se jlaqqa' t-12-il Assemblea Ġenerali tal-Organizzazzjoni f’Berne.
            
            
               Dan id-dokument għandu l-għan li tinħoloq pożizzjoni koodinata tal-UE biex din tiġi ppreżentata waqt l-Assemblea Ġenerali. Id-dokument ħejjieh id-DĠ MOVE bl-għajnuna tas-servizzi l-oħra involuti tal-Kummissjoni.
            
            
               2.Id-dokumenti ta' referenza
            
            
               Fil-15 ta' Mejju 2015, l-Istati Membri tal-OTIF ingħataw dawn id-dokumenti dwar il-punti fl-aġenda li jinsabu fuq is-sit web f'dan il-link: 
               
                  http://www.otif.org/en/law/general-assembly/working-documents-concerning-revision-of-cotif.html
               
               .
            
            
               3.Kummenti dwar kull punt fl-aġenda
            
            
               Il-punt 1. L-elezzjoni tal-President u tal-Viċi-Presidenti
            
            
               Dokumenti: l-ebda. 
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Il-punt 2. L-adozzjoni tal-aġenda
            
            
               Dokumenti: AG 12/2, AG 12/2 Add. 1.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
         
         
            
               Il-punt 3. Il-formazzjoni tal-Kumitat tal-Kredenzjali
            
            
               Dokumenti: l-ebda.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Il-punt 4. L-organizzazzjoni tal-ħidma u l-għażla ta’ xi Kumitat meqjusa meħtieġa
            
            
               Dokumenti: l-ebda.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Il-punt 5. L-elezzjoni ta’ Segretarju Ġenerali għall-perjodu mill-1 ta’ Jannar 2016 sal-31 ta’ Diċembru 2018
            
            
               Dokumenti: AG 12/5, AG 12/5.1, AG 12/5.2.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Iż-żewġ kandidati għall-kariga ġejjin mill-Istati Membri tal-UE (l-Awstrija u Franza).
            
            
               Il-punt 6. Il-membri tal-OTIF — il-qagħda ġenerali
            
            
               Dokumenti: AG 12/6.
            
            
               Min jeżerċita d-dritt tal-vot: mhux applikabbli.
            
            
               Il-pożizzjoni koordinata: l-ebda.
            
            
               Il-punt 7. Il-qafas baġitarju
            
            
               Dokumenti: AG 12/7.1, AG 12/7.2.
            
            
               Min jeżerċita d-dritt tal-vot: L-Istati Membri.
            
         
         
            
               Il-pożizzjoni koordinata: l-ebda.
            
            
               Il-punt 8. Ir-reviżjoni parzjali tal-COTIF – il-Konvenzjoni Bażika
            
            
               Dokumenti: AG 12/8, AG 12/8 Add. 1, AG 12/8 Add. 2.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: 
            
            
               L-emendi fl-Artikolu 3 (Il-koperazzjoni internazzjonali) iridu jiġu appoġġati (tibdil editorjali biex ir-referenza għall-"Komunitajiet Ewropej" tinbidel bir-referenza għall-"Unjoni Ewropea"). 
            
            
               L-emendi fl-Artikolu 12 (L-eżekuzzjoni tas-sentenzi. Hemża) iridu jiġu appoġġati għax dawn jemendaw id-definizzjoni ta' "detentur" bi qbil mal-liġi tal-UE.
            
            
               L-emendi fl-Artikolu 20 (Il-Kumitat tal-Esperti Tekniċi) iridu jiġu appoġġati għax dawn huma meħtieġa biex jiġu aġġornati r-Regoli Uniformi APTU u ATMF biex jibqgħu jaqblu mal-liġi tal-UE. 
            
            
               Emendi oħrajn: l-ebda pożizzjoni tal-UE.
            
            
               Il-punt 9. Ir-reviżjoni parzjali tal-Appendiċi B (CIM UR)
            
            
               Dokumenti: AG 12/9.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: irid jitqies ir-rapport tas-Segretarju Ġenerali dwar il-progress u t-tkomplija tal-ħidma fuq ir-reviżjoni ta’ dan l-Appendiċi.
            
            
               Il-punt 10. Ir-reviżjoni parzjali tal-Appendiċi D (CUV UR)
            
            
               Dokumenti: AG 12/10, AG 12/10 Add. 1, AG 12/10 Add. 2, AG 12/10 Add. 3.
            
            
               Min jeżerċita d-dritt tal-vot: l-UE.
            
            
               Il-pożizzjoni koordinata: 
            
            
               L-emendi fl-Artikolu 9 u fir-Rapport ta’ Spjegazzjoni li jridu jiġu appoġġati, bi bqil mal-pożizzjoni tal-UE rappreżentata waqt il-25 sessjoni tal-Kumitat tar-Reviżjoni tal-OTIF
                  1
               , għax dawn jiċċaraw ir-rwoli tad-detentur u tal-entità responsabbli għall-manutenzjoni bi qbil mal-liġi tal-UE. 
            
            
               Ir-rappreżentanti tal-Istati Membri u tas-settur ferrovjarju li ltaqgħu fis-26 ta’ Novembru 2014 għal grupp ta' ħidma, iddiskutew l-Artikolu 1a l-ġdid li pproponiet il-Ġermanja fid-dokument AG 12/10 Add. 3 u appoġġawh. Fis-CIM teżisti dispożizzjoni simili (l-Artikolu 2 – Preskrizzjonijiet tad-dritt pubbliku). Għalhekk din il-proposta ġiet appoġġata wkoll.
            
            
               Il-punt 11. Ir-reviżjoni parzjali tal-Appendiċi F (APTU UR)
            
         
         
            
               Dokumenti: AG 12/11.
            
            
               Min jeżerċita d-dritt tal-vot: l-UE.
            
            
               Il-pożizzjoni koordinata: l-emenda fl-Artikolu 3 sabiex jiġi ċċarat l-ambitu bit-tħassir ta’ “materjal ieħor tal-ferroviji” u l-modifika rilevanti tar-Rapport ta’ Spjegazzjoni li jridu jiġu appoġġati.
            
            
               Il-punt 12. Ir-reviżjoni tal-Appendiċi G (ATMF UR)
            
            
               Dokumenti: AG 12/12.
            
            
               Min jeżerċita d-dritt tal-vot: l-UE.
            
            
               Il-pożizzjoni koordinata: l-emendi fl-Artikoli 1 u 3 sabiex jiġi ċċarat l-ambitu bit-tħassir ta’ “materjal ieħor tal-ferroviji” u l-modifika rilevanti tar-Rapport ta’ Spjegazzjoni li jridu jiġu appoġġati.
            
            
               Il-punt 13. Ir-Rapport ta’ Spjegazzjoni rivedut u konsolidat
            
            
               Dokumenti: AG 12/13, AG 12/13 Add. 1-10.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: sabiex jitqies ir-Rapport ta' Spjegazzjoni rivedut u konsolidat u sabiex is-Segretarju Ġenerali jingħata mandat biex jinkludi l-ispjegazzjonijiet adottati minn din l-Assemblea Ġenerali li jkollhom x’jaqsmu mal-emendi tal-COTIF u tal-Appendiċijiet tiegħu adottati minn din l-Assemblea Ġenerali.
            
            
               Il-punt 14. Liġi Unifikata dwar il-Ferroviji
            
            
               Dokumenti: AG 12/14.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Il-punt 15. Rapport dwar l-attivitajiet tal-Kumitat Amministrattiv fil-perjodu bejn l-1 ta’ Ottubru 2012 u t-30 ta’ Settembru 2015
            
            
               Dokumenti: AG 12/15.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Il-punt 16. L-elezzjoni tal-Kumitat Amministrattiv għall-perjodu bejn l-1 ta’ Ottubru 2015 u t-30 ta’ Settembru 2018 (Kompożizzjoni u Presidenza)
            
         
         
            
               Dokumenti: AG 12/16.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: l-ebda.
            
            
               Il-punt 17. Id-data proviżorja tat-13-il Assemblea Ġenerali
            
            
               Dokumenti: l-ebda.
            
            
               Min jeżerċita d-dritt tal-vot: mhux applikabbli.
            
            
               Il-pożizzjoni koordinata: l-ebda.
            
            
               Il-punt 18. Ħwejjeġ oħra
            
            
               Dokumenti: mhux disponibbli.
            
            
               Min jeżerċita d-dritt tal-vot: jekk ikun meħtieġ, trid tiġi deċiża dak il-ħin.
            
            
               Il-pożizzjoni koordinata: jekk ikun meħtieġ, trid tiġi deċiża dak il-ħin.
            
            
               Il-punt 19. Xi mandati tal-Assemblea Ġenerali
            
            
               Dokumenti: mhux disponibbli.
            
            
               Min jeżerċita d-dritt tal-vot: jekk ikun meħtieġ, trid tiġi deċiża dak il-ħin.
            
            
               Il-pożizzjoni koordinata: jekk ikun meħtieġ, trid tiġi deċiża dak il-ħin.
            
            
               Il-punt 20. Ir-rapporti tal-Kumitat, jekk ikun meħtieġ
            
            
               Dokumenti: mhux disponibbli.
            
            
               Min jeżerċita d-dritt tal-vot: jekk ikun meħtieġ, trid tiġi deċiża dak il-ħin.
            
            
               Il-pożizzjoni koordinata: jekk ikun meħtieġ, trid tiġi deċiża dak il-ħin.
            
            
               Il-punt 21. L-adozzjoni ta’ deċiżjonijiet, mandati, rakkomandazzjonijiet u dokumenti oħrajn tal-Assemblea Ġenerali (id-dokument finali)
            
         
         
            
               Dokumenti: mhux disponibbli.
            
            
               Min jeżerċita d-dritt tal-vot: L-Istati Membri.
            
            
               Il-pożizzjoni koordinata: trid tiġi deċiża dak il-ħin.
            
         
         
            
                  
                     (1)
                  Id-Deċiżjoni tal-Kunsill 2014/699/UE tal-24 ta' Ġunju 2014 li tistabbilixxi l-pożizzjoni li għandha tiġi adottata mill-Unjoni waqt il-25 seduta tal-Kumitat tar-Reviżjoni tal-OTIF dwar ċerti emendi fil-Konvenzjoni dwar it-Trasport Internazzjonali bil-Ferrovija (COTIF) u fl-Appendiċijiet tiegħu, ĠU L 293/26, 9.10.2014.